1Xak yix chi ix patron, chi 'ana i 'utz i suc'ulic chique i mocom. Cha c'un chi c'ux, xak yix 'o i Patron chila chicaj. 2Lic chi ya iwib chu tz'onoxic che i Dios. Are quix tijin chu 'anic, chi na u be pi c'ux wach i qui tz'onoj, xak chi c'amwaj chi tioxij che. 3Xak chi tz'onoj che i Dios pakawi yoj, chi lic cu ya na chake caka bij u tzij chique i winak wach u patan i Crísto, chi c'a te u 'alijinsam chake wach usuc'. Xa rumal u paxsaxic i tzij-i in tz'apil pa cárcel. 4Chi tz'onoj che i Dios pinwi, man are quin bij i tzij-i, lic sakil quelic pacha i ca majawic. 5Chom chix 'ol chiquiwach i ne te re i Crísto. Mi 'an ile to' ix 'olic, chi bij chique wach u patan i Crísto. 6Are quix lapanic, xui i chom laj tak tzij chi bij, chi 'utz ca tawic. 'O u chac quiwetamaj wach i ca majawic chi qui bij, we 'o tzij ca tz'onox chiwe. 7I kachalal ma Tíquico chi lic cakaj, ya cupon iwu'; cu bij na chiwe ronojel wach i 'antal chwe yin waral. Ire 'utz laj ajchac re i Kajwal; lic ca chacun junam wu' yin. 8Rumal-i, quin tak bi iwu', man que u bij chiwe wach ka 'anom yoj waral, xak que u ya u cowil i c'ux. 9Xak ca 'e i ma Onésimo ru', chi iwach aj tinimit yix. Ire jun kachalal, lic c'ax caka na'o, lic u yom u wach ru' i Kajwal. Ique quiqui bij na chiwe wach coj tijin yoj chi rilic waral. 10I kachalal ma Aristárco chi wachi'il waral pa cárcel, xak cu ya pan rutzil i wach. Xak i a-Márcos chi rachalal i ma Bernabe cu ya pan rutzil i wach. Ya in bim chic chiwe wach qui 'ano we cupon ire iwu'; 'utz u c'ulaxic chi 'ana. 11Xak i ma Jústo (chi xak ma Jesus u bi) xak cu ya pan rutzil i wach. Waral, ni'pa i kachalal aj Israel, xui ique que chacun wu' chu paxsaxic wach usuc' i 'atbal tzij re i Dios; ique lic qui yom u cowil in c'ux. 12Xak i ma Epáfras, chi iwach aj tinimit yix, xak cu ya pan rutzil i wach; ire lic ajchac chirij i Crísto. Nic are wi cu tz'onoj che i Dios piwi yix ronojel u c'ux. Craj ire chi lic jiquil i c'ux ix 'olic, xak lic i yom i c'ux chu 'onquil ronojel wach craj i Dios. Queje ile cu tz'onoj che i Dios piwi. 13Xin bij ile chiwe man wilom yin chi i ma Epáfras lic cu ya rib chu tz'onoxic piwi. Xak n-xui ta piwi yix, xak piquiwi i aj Laodicéa, xak i aj Hierápolis. 14Xak i ma Lúcas chi ajcun chi lic c'ax caka na'o, xak ire cu ya pan rutzil i wach, xak queje i ma Démas. 15Chi ya pan rutzil qui wach i kachalal chila pa Laodicéa. Chi ya rutzil u wach i ati Nínfas, xak conojel i je re i Dios chi quiqui mol quib pa rachoch ire. 16We xutzin u rajlaxic u wach i wuj-i chiwach, te'uri chi taka bi cu' i jutzobaj je re i Dios chila pa Laodicéa. Xak i wuj chi in tz'ibam bi chique ique, chi c'ama li yix, y chiwajlaj u wach chixol yix. 17Chi bij iri che i ma Arquípo: "Cha q'uisa u 'anic ronojel i chac u yom i Kajwal pa'ab." Queje ile cwaj qui bij che. 18Wo'or, in a-Páblo, yin mísmo quin tz'ibaj i q'uisbal tzij-i, yabal rutzil i wach. Mi sach pi c'ux chi in 'o pa cárcel. Chu ya ni 'utz i Dios piwi. Amen (queje ile cwaj).
COLOSENSES 4